Flemming Hansen (KF), 2000-05-24:
Vi står her med et lovforslag, som i allerhøjeste grad bygger på misundelsespolitik - en kombination af Enhedslistens gammelkommunistiske ideologiske opfattelse og en tv-udsendelse, som man skal være meget venlig for at kalde et underholdningsprogram.
Jeg noterede mig, da underholdningsprogrammet var løbet af stabelen i november, at skatteministeren sagde, at han kunne aldrig forestille sig at lovgive på baggrund af et sådant program.
Men det har han altså gjort nu, og det interessante er, at når man ser det med skatteministerens øjne - af alle i denne verden - vil det give en manko i statskassen på mellem ½ mia. kr. og 1 mia. kr.
Det benægter skatteministeren, men jeg er sikker på, at de danske bilimportører får ret i det, de har sagt fra starten.
Motorbranchens arbejdsgivere har sagt det samme, og den enkelte bilimportør har sagt, at det bliver en katastrofe.
Vi fik i Skatteudvalget i går sendt en hilsen fra en af landets største bilforhandlere, Sand Jensen i Silkeborg, som bekræftede vore allerværste anelser.
Han viser med en graf, at der i februar og marts blev solgt 27 af de biler, der er omfattet af denne grusomme lovgivning, og i maj har salget været to biler.
Det er altså et fald på 90 pct., som bekræfter, at naturligvis vil ingen erhvervsleder være med til at betale dette kolossale beløb på omkring et par hundrede tusinde kroner for at køre rundt i en firmabil, som han formentlig kun kører 7.000-8.000 km privatkørsel i, for resten kører han jo for sin virksomhed.
Det er ren misundelsespolitik, og jeg synes ikke, det klæder Socialdemokratiet.
Men jeg forstår godt, at Enhedslisten har den filosofiske opfattelse, at sådan skal samfundet være; alle skal være endnu mere lige, end de er i dag.
Og hvad er konsekvenserne?
Ja, konsekvenserne er, at nogle vil anskaffe sig en chauffør, og det er da udmærket, for det giver lidt beskæftigelse.
Men at ansætte en chauffør
er ikke rigtig dansk kultur, så langt de fleste vil købe en eller anden vesttysk pram, som formentlig ikke er i nær så god stand som de miljøvenlige biler, vi ellers kører i i Danmark.
Det vil alt sammen betyde, også hvis man som alternativ anskaffer en mindre bil, at provenuet af registreringsafgifterne vil falde virkelig dramatisk, og med det kendskab, vi har til regeringen, vil det jo igen betyde, at pengene skal ind på en anden måde.
Jeg spørger skatteministeren: Hvem skal betale det her?
Der er jo andre, der kommer til at betale for det, for skatteministeren accepterer selvfølgelig ikke færre penge i kassen.
Endelig er det en meget urimelig situation, man sætter bilbranchen i.
De bilforhandlere, som typisk ligger inde med et lager på mellem 10 og 30 biler af denne slags, som nu bliver usælgelige, hvad skal de gøre med dem?
De kan simpelt hen ikke sælge dem.
Sand Jensen bekræfter det jo, når han viser, at der kun er solgt to i maj, altså 90 pct. mindre end det salg, der plejer at være.
Disse forhandlere kan ikke sælge bilerne, og de kan heller ikke levere dem tilbage til udlandet, så de får altså en ganske gevaldig øretæve - alt sammen for at tilfredsstille Enhedslistens gammelkommunistiske ideologiske opfattelse.
Jeg forstår virkelig godt, at hr. Frank Aaen sidder med et pragtfuldt smil om munden, for det er en kæmpesejr for ham, at han har lokket skatteministeren ned i dyndet i denne sag.